Berlinerpoplene

Denne artikkelen handler om boken «Berlinerpoplene». For TV-serien, se Berlinerpoplene (TV-serie). For treslaget, se berlinerpoppel

Berlinerpoplene er en roman fra 2004 av den norske forfatteren Anne B. Ragde. Boken er den første av seks i en serie om den fiktive familien Neshov fra Byneset i Trondheim. De etterfølgende bøkene er Eremittkrepsene (2005), Ligge i grønne enger (2007), Alltid tilgivelse (2016), Liebhaberne (2017) og Datteren (2019). De første bøkene er dramatisert for teater og fjernsyn. 

Ragde fikk Riksmålsforbundets litteraturpris for Berlinerpoplene, Bokhandlerprisen og Den norske leserprisen for Eremittkrepsene, og hun ble kåret til «Årets trønder» i 2006 på grunnlag av de to første bøkene. De første tre bøkene ble en enorm kommersiell suksess, og Ligge i grønne enger er den norske romanen som er solgt i flest eksemplarer i utgivelsesåret.

Handling 

Boken starter med at den gamle Anna Neshov får hjerneslag en uke før julaften og blir liggende for døden. Dette fører til at hennes tre sønner må ta stilling til både sine egne og hverandres liv. Av forskjellige årsaker har de ikke hatt kontakt på mange år. Yngstebroren Erlend jobber som vindusdekoratør i København, Margido eier et lite begravelsesbyrå i Trondheim, og eldstebroren Tor driver slektsgården på Byneset utenfor Trondheim. Nå møter de hverandre over morens sykeseng.

Tor er den eneste av de tre som har fått barn. Det er datteren Torunn, som bor i Oslo og som han bare har møtt én gang. Nå vil Tor at hun skal komme opp og se sin farmor før hun dør.

Følelser som man trodde var begravd og borte for lenge siden dukker opp igjen, og nye følelser oppstår når mørke hemmeligheter blir avslørt.

Dramatisert for teater 
Teaterversjonen av Berlinerpoplene hadde premiere på Trøndelag Teater 4. november 2006. Otto Homlung hadde dramatisert romanen, og hadde regi på oppsetningen.

Rollebesetning 
 Tor Neshov: Harald Brenna
 Margido Neshov: Trond-Ove Skrødal
 Erlend Neshov: Øyvind Brandtzæg
 Anna Neshov: Ragnhild Sølvberg
 Tormod Neshov: Jakob Margido Esp
 Carl Thomsen (Krumme): Jan Erik Berntsen
 Torunn Breiseth: Marte Stolp / Tone Mostraum
 Cici Breiseth: Wenche Strømdahl
 Selma Vanvik: Mona Jacobsen
 Marit Bonseth: Kine Bendixen / Marianne Meløy
 Christer: Trond Peter Stamsø Munch
 Kai-Roger/Medhjelper/Prest: Tor Wibe
 Bestefar Tallak: Kristofer Hivju
 Anna Neshov (som ung) / Cici (som ung): Cici Henriksen
 Lars Kotum: Arne O. Reitan
 Turid Kotum: Helga Wendelborg
 Lensmannen: Jan Frostad

Fjernsynsdrama 
Den norske dramaserien Berlinerpoplene på seks episoder gikk på NRK1 og NRK3 høsten 2007. Serien er basert på de to romanene Berlinerpoplene og Eremittkrepsene. 975.000 Tv-seere så de seks første episodene, noe som er en rekord for en norsk dramaserie.

Serien hadde premiere på NRK1 den 8. oktober 2007. Regien var delt mellom  Anders T. Andersen (episode 1-3) og Sirin Eide (4-6). Produsent  Bitte Monn-Iversen. Manus  Anne Regine Klovholt og Åse Vikene.Line Producer Jardar Øyen. En NRK Drama produksjon.

Berlinerpoplene vant hele tre priser under Gullruten 2008. Selve serien ble kåret til beste TV-drama, mens skuespillerne Nils Sletta og Andrine Sæther ble kåret til beste mannlige og kvinnelige skuespiller. Under Gullruten 2009 ble Espen Skjønberg kåret til beste mannlige skuespiller.

20. september 2008 vant  Berlinerpoplene Prix Italia for beste Tv-drama.

Eksterne lenker 
 nrk.no/berlinerpoplene
 trondelag-teater.no

Norske romaner
Bøker fra 2004